ଦେବାଶିଷ ମହାପାତ୍ର  (ଜନ୍ମ: ୧୫ ସେପ୍ଟେମ୍ବର ୧୯୫୪) ଜଣେ ଓଡ଼ିଆ ପ୍ରଚ୍ଛଦପଟ୍ଟ ଗାୟକ  । ୫୦ରୁ ଅଧିକ ଓଡ଼ିଆ ଚଳଚ୍ଚିତ୍ରରେ ସେ କଣ୍ଠଦାନ କରିଛନ୍ତି । ସେ ଜଣେ ବ୍ୟାଙ୍କ ଅଧିକାରୀ ଭାବରେ କାର୍ଯ୍ୟ କରି ଅବସର ଗ୍ରହଣ କରିସାରିଛନ୍ତି । ଜୀବନୀ ପ୍ରାରମ୍ଭିକ ଜୀବନ ଓ ପରିବାର ଦେବାଶିଷ ୧୯୫୪ ମସିହାରେ ବାରିପଦାର ଦେଉଳସାହିଠାରେ ଜନ୍ମଗ୍ରହଣ କରିଥିଲେ । ସେ ଥିଲେ ପିତା ରମେଶ ଚନ୍ଦ୍ର ମହାପାତ୍ର ଓ ମାତା ସୌଦାମିନୀ ଦେବୀଙ୍କର ଅଷ୍ଟମ ସନ୍ତାନ । ଦେବାଶିଷଙ୍କର ପିଲାଦିନ କଟକର ଝାଞ୍ଜିରିମଙ୍ଗଳାରେ ବିତିଥିଲା । ତାଙ୍କ ପିତା ରମେଶ ଚନ୍ଦ୍ର ଜଣେ ଛଉ ନାଚ କଳାକାର ଥିଲେ । ମା ସୌଦାମିନୀ ଦେବୀ ମଧ୍ୟ ଗୀତ ଗାଉଥିଲେ । ସଙ୍ଗୀତ ନିର୍ଦ୍ଦେଶକ ଶାନ୍ତନୁ ମହାପାତ୍ର ତାଙ୍କର ବଡ଼ ଭାଇ ଥିଲେ । ତାଙ୍କ ପରିବାରରେ ସଙ୍ଗୀତର ମାହୋଲ ଥିଲା । କଟକରେ ବଡ଼ଭାଇ ଶାନ୍ତନୁ ସଙ୍ଗୀତର ସୂର କରିବାବେଳେ ଦେବାଶିଷ ତାଙ୍କ ପାଖରେ ବସି ଶୁଣୁଥିଲେ । ଏଥିରୁ ତାଙ୍କର ସଙ୍ଗୀତ ପ୍ରତି ଆଗ୍ରହ ବଢ଼ୁଥିଲା । ସଙ୍ଗୀତ ସାଧନା ୧୯୬୪ ମସିହାରେ କଟକର ରାଣୀହାଟ ବିଦ୍ୟାଳୟରେ ଅଷ୍ଟମ ଶ୍ରେଣୀରେ ପଢ଼ୁଥିବା ବେଳେ ସେ ସ୍କୁଲରେ ଅନୁଷ୍ଠିତ ହେଉଥିବା ସଙ୍ଗୀତ ପ୍ରତିଯୋଗୀତା ପାଇଁ ବଡ଼ଭାଇଙ୍କୁ ଏକ ଗୀତ ଶିଖେଇଦେବାକୁ ଅନୁରୋଧ କରିଥିଲେ । ବଡ଼ଭାଇ ତାଙ୍କୁ ବନ୍ଧୁ ପ୍ରଣବ ପଟ୍ଟନାୟକଙ୍କୁ ଗୀତ ଶିଖିବାକୁ କହିଥିଲେ । ପ୍ରଣବ ତାଙ୍କୁ ନିଜ ଗୀତ ଆଗୋ ବନହଂସୀ ଶିଖେଇ ଦେଇଥିଲେ । ସେ ଗୀତ ପରିବେଷଣ କରି ଦେବାଶିଷ ସ୍କୁଲ ପ୍ରତିଯୋଗୀତାରେ ପ୍ରଥମ ପୁରସ୍କାର ଲାଭ କରିଥିଲେ । ଏହାପରେ ସ୍କୁଲରେ ସେ ଜଣେ କଣ୍ଠଶିଳ୍ପୀ ଭାବରେ ପରିଚିତ ହେଲେ ଓ ସମସ୍ତେ ତାଙ୍କୁ ଶାନ୍ତନୁ ମହାପାତ୍ରଙ୍କ ଭାଇ ଭାବରେ ଚିହ୍ନିଲେ । ପରେ ସେ ଓଡ଼ିଶାର ସବୁ ପ୍ରତିଷ୍ଠିତ ସଙ୍ଗୀତ ନିର୍ଦ୍ଦେଶକଙ୍କ ସହ କାମ କରିବାର ସୁଯୋଗ ପାଇଲେ ଓ ଅନେକ ଚଳଚ୍ଚିତ୍ରରେ କଣ୍ଠଦାନ କରିଥିଲେ ।